L'Ajuntament de Sagunt signa un conveni amb Turisme Comunitat Valenciana per a impulsar la promoció turística del seu producte cultural
03 de novembre 2021

![Signatura Conveni 1](/media/3lakrhfz/c-sub.jpg?width=850&height=566.9886363636364)

L'alcalde de Sagunt, Darío Moreno, i el secretari autonòmic de Turisme, Francesc Colomer, han subscrit este dimecres el conveni de col·laboració entre Turisme Comunitat Valenciana i l'Ajuntament de Sagunt per a la realització del Pla de Promoció Turística del Producte Cultural del Municipi a través de les Arts Escèniques.

En virtut d'este acord, Turisme Comunitat Valenciana aporta una dotació total de 100.000 euros que contribueixen a sufragar els costos de diversos projectes i campanyes turístiques com els festivals Al Crepuscle, Percumon, Sagunt a Escena, Escenatours, EscenaRomano i Escena Sefardita, als quals es destinarà un import de 28.600 euros en conjunt; el projecte de museïtzació sefardita, que rebrà 5.100 euros; audiovisuals i dissenys promocionals, dotats amb 13.000 euros; material promocional d'un altre tipus, amb 19.500 euros; i campanyes publicitàries en mitjans de comunicació en línia i offline, per a les quals s'empraran 32.500 euros. Així mateix, s'han previst 1.300 euros per a dur a terme una auditoria del contracte.

El primer edil ha agraït l'aportació de la Secretaria Autonòmica de Turisme mitjançant estos 100.000 euros «**que es posen a la disposició de l'Ajuntament de Sagunt per a treballar en els àmbits de l'escena**». En este sentit, Moreno ha destacat que això permet combinar l'estratègia turística global de la Generalitat a nivell autonòmic amb la particular a nivell municipal, que es desenvolupen conjuntament. «**És imprescindible que els diferents municipis treballem en aquells aspectes que ens diferencien i que permeten posar en valor tot allò que és patrimoni material i immaterial de la nostra ciutat**», ha matisat.

El secretari autonòmic, per part seua, ha remarcat que la subscripció d'este nou conveni servirà «**per a fomentar i desenvolupar les polítiques turístiques**» del municipi i el seu entorn, així com el vessant cultural. «**Som ací per a ajudar, per a cooperar, i aprofite l'ocasió per a felicitar l'alcalde de Sagunt per tot el que estimula i està fent en defensa dels millors valors que la indústria turística li pot aportar al conjunt de la societat**», ha manifestat Francesc Colomer.

En este mateix aspecte, Colomer ha anunciat a l'alcalde que per a la Llei de Pressupostos de 2022 la Generalitat continuarà «**mantenint esta línia nominativa de subvenció, d'esta estratègia singularitzada amb Sagunt pel que representa en molts sentits**» i ha posat especial èmfasi en els seus productes turístics, la seua «**estratègia d'obertura de l'angular**», les seues platges, naturalesa, cultura, patrimoni i experiències, així com la singularització del llegat jueu i sefardita, la romanització «**i tot el que Sagunt li aporta al conjunt de la Comunitat Valenciana**».

També l'alcalde s'ha referit a este àmbit: «**El turisme i el patrimoni cultural és un d'eixos aspectes que ens fan una ciutat única, i en eixe sentit hem de continuar avançant i fer-lo conjuntament amb la Generalitat, i també en el nostre passat sefardita. Sagunt és hui dia l'única Jueria de la Comunitat Valenciana que està inclosa en la Xarxa Nacional de Jueries i hem de destacar-ho i treballar per a posar en valor eixe producte turístic també**».

Francesc Colomer també ha posat el focus a Sagunt com a pol d'atracció del turisme sostenible, una de les noves tendències que s'entrelluquen en el sector a col·lació dels temps i necessitats actuals de les societats i el planeta. «**Aquells destins que han apostat pels Objectius de Desenvolupament Sostenible tenim ara un gran repte en la transformació que tota la Comunitat Valenciana ha de fer. El turisme ‘postcovid’ premiarà a aquells destins que hagen fet les apostes que, per exemple, Sagunt està fent**», ha explicat el responsable de Turisme Comun​

![Signatura Conveni 2](/media/dynpi3ad/98c-sub-2.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-signa-un-conveni-amb-turisme-comunitat-valenciana-per-a-impulsar-la-promocio-turistica-del-seu-producte-cultural/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-signa-un-conveni-amb-turisme-comunitat-valenciana-per-a-impulsar-la-promocio-turistica-del-seu-producte-cultural/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-signa-un-conveni-amb-turisme-comunitat-valenciana-per-a-impulsar-la-promocio-turistica-del-seu-producte-cultural/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-signa-un-conveni-amb-turisme-comunitat-valenciana-per-a-impulsar-la-promocio-turistica-del-seu-producte-cultural/)